GPSC ร่วงเกือบ 4% หลังเพิ่มทุนราคาต่ำคาด ฟากโบรกฯชี้จังหวะ “สะสม” เคาะเป้า 70 บ.
GPSC ร่วงเกือบ 4% หลังเพิ่มทุนราคาต่ำคาด ฟากโบรกฯชี้จังหวะ “สะสม” เคาะเป้า 70 บ. ล่าสุด ณ เวลา 10.47 น. อยู่ที่ระดับ 68.25 บาท ลบ 2.50 บาท หรือ 3.53% สูงสุดที่ระดับ 68.75 บาท ต่ำสุดที่ระดับ 67 บาท ด้วยมูลค่าการซื้อขาย 878.74 ล้านบาท
GPSC ร่วงเกือบ 4% หลังเพิ่มทุนราคาต่ำคาด ฟากโบรกฯชี้จังหวะ “สะสม” เคาะเป้า 70 บ.
30 ก.ค. 2562

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 10.47 น. อยู่ที่ระดับ 68.25 บาท ลบ 2.50 บาท หรือ 3.53% สูงสุดที่ระดับ 68.75 บาท ต่ำสุดที่ระดับ 67 บาท ด้วยมูลค่าการซื้อขาย 878.74 ล้านบาท

โดยราคาหุ้น GPSC ปรับตัวลดลงวันนี้ หลังบริษัทไฟเขียวเพิ่มทุนโดยการออกหุ้นสามัญเพิ่มทุน 1,321.43 ล้านหุ้น จัดสรรให้กับผู้ถือหุ้นเดิม (RO) ในสัดส่วน 1 หุ้นเดิม ต่อ 0.8819 หุ้นเพิ่มทุน ในราคาเสนอขายหุ้นละ 56 บาท เพื่อระดมทุนกว่า 7.4 หมื่นล้านบาท ใช้หนี้เงินกู้ระยะสั้น โดยเตรียมชงผู้ถือหุ้นอนุมัติ 28 ส.ค.นี้ พร้อมลุ้นรัฐบาลเมียนมาไฟเขียวโรงไฟฟ้าก๊าซ 600 เมกะวัตต์ ภายในไตรมาส 3 ปีนี้
ขณะที่ก่อนหน้านี้ บทวิเคราะห์ บล.เมย์แบงก์ กิมเอ็ง คาดการณ์ว่า GPSC จะเพิ่มทุนแบบ RO ในสัดส่วน 6 หุ้นเดิมเป็น 5 หุ้นใหม่ คาดจะออกหุ้นใหม่ 1,249 ล้านหุ้น ราคาเพิ่มทุน 59 บาท เงินที่ได้ 73,700 ล้านบาท (ร่วมกับเงินกู้ระยะยาว 62,000 ล้านบาท) จะถูกนำไปใช้คืนเงินกู้ระยะสั้น ทำให้อัตราส่วนหนีสินสุทธิต่อทุนลดลงจาก 2.0 เท่า ณ สิ้นไตรมาส 1/62 ลงต่ำกว่า 0.5 เท่า ณ สิ้นปี 2562  พร้อมรองรับการเติบโตของโครงการทั้งที่อยู่ในแผนและในอนาตตได้อีกมาก รวมถึงโครงการปรับปรุงประสิทธิภาพเพื่อรองรับ Synergy จากการเป็นผู้ผลิต SPP รายใหญ่ในบริเวณนิคมฯ มาบตาพุด
ด้าน บล.ดีบีเอสฯ กำหนดคำแนะนำ “ซื้อ” ราคาเป้าหมาย 70 บาทต่อหุ้น โดยมองว่าราคาหุ้นอาจจะอ่อนลงจากราคาเพิ่มทุนต่ำกว่าราคาตลาดอย่างมีนัยสำคัญ อย่างไรก็ดีถ้าเป็นการลงทุนระยะยาวมองว่าการอ่อนตัวเป็นจังหวะซื้อเพื่อลงทุนระยะยาว เนื่องจากคาดการณ์ว่ากำไรสุทธิของ GPSC จะเพิ่มเป็นเท่าตัวเมื่อทำงบการเงินรวมกับ GLOW เนื่องจากกำลังการผลิตไฟฟ้าจะเพิ่มจาก 2.77 พัน MW เป็น 4.73 พัน MW  แนวโน้มไปได้ดี และจะมี Synergies จากการซื้อกิจการ